Cachén do̱j,
ga̱a ne̱ canuû chaꞌanj navij rá nij síí israelitá,
ga̱a ne̱ cavii Jesús caꞌanj soꞌ chumanꞌ Jerusalén a.
Dan me se chumanꞌ Jerusalén roꞌ,
vaa ꞌo̱ rej nu̱u̱ na cuꞌna̱j Betesda xnaꞌánj aꞌmii nij síí israelitá a.
Nichru̱nꞌ nu̱u̱ na yoꞌ ga̱ rej ta̱j taꞌyaa atúj matzinj chumanꞌ yoꞌ,
ne̱ ya̱nj ꞌu̱nꞌ veꞌ cheꞌe̱e̱ nu̱ꞌ anica̱j tuꞌva na yoꞌ a.
Rá veꞌ yoꞌ mán ndoꞌo síí ranꞌ me maꞌa̱n chiꞌii̱ do̱ꞌ,
síí tuchri̱i do̱ꞌ,
síí chéé rengo̱ do̱ꞌ,
síí nuu chrúnj raꞌa do̱ꞌ,
síí nuu chrúnj tacóó do̱ꞌ a.
Dan me se nda̱a vaa orá nanij ꞌo̱ se‑mo̱zó Síí ꞌNi̱j Raꞌa man níꞌ rá na yoꞌ,
ne̱ tanica̱j soꞌ na yoꞌ,
taj nij yuvii̱ yoꞌ a.
Ne̱ ga̱a anica̱j na yoꞌ,
ne̱ síí nanij asino ya̱a̱n rque na roꞌ,
o̱rúnꞌ soꞌ güe̱j na̱j guun chiꞌii̱ xráá,
taj uún nij yuvii̱ yoꞌ a.
Ne̱ na̱j ꞌo̱ snóꞌo tuꞌva na yoꞌ,
ne̱ síj ico̱ xnu̱ꞌ vaꞌnu̱j (38) ya̱ yoꞌ ranꞌ soꞌ a.
Dan me se queneꞌen Jesús man soꞌ se vaa na̱j soꞌ rej yoꞌ,
ne̱ a̱j queneꞌen Jesús se vaa guun queꞌe̱e̱ yoꞌ ranꞌ soꞌ,
ne̱ xnáꞌanj Jesús man soꞌ,
cataj Jesús a:
―Me rá so̱ꞌ nahu̱un sa̱ꞌ so̱ꞌ naꞌ ―taj Jesús rihaan soꞌ a.
Ne̱ cataj síí ranꞌ yoꞌ rihaan Jesús a:
―Na̱huún ꞌu̱nj raj,
tza̱j ne̱ taj va̱j tuvíꞌ ꞌu̱nj síí ti̱nanij mán ꞌu̱nj rá na ga̱a anica̱j na,
maan señor.
Cheꞌé dan me ga̱a ꞌanj ꞌu̱nj tuꞌva na yoꞌ,
ne̱ guun yucua̱nꞌ ꞌó soꞌ atúj soꞌ rque na rihanj na̱nj ado̱nj ―taj soꞌ rihaan Jesús a.
Ga̱a ne̱ cataj Jesús rihaan soꞌ a:
―Na̱xaga̱a̱ so̱ꞌ,
ne̱ na̱xcaj so̱ꞌ tuvéé so̱ꞌ,
cache̱e̱ so̱ꞌ á ―taj Jesús rihaan soꞌ a.
Ga̱a ne̱ nu̱ꞌ nahuun sa̱ꞌ snóꞌo yoꞌ,
ne̱ naxca̱j soꞌ tuvéé soꞌ,
ne̱ caꞌanj soꞌ a.
Ne̱ güii nahuun sa̱ꞌ snóꞌo yoꞌ me güii naránj rá nij yuvii̱ israelitá a.
Cheꞌé dan me nij síí uun chij rihaan nij yuvii̱ israelitá me se cataj nij soꞌ rihaan síí nahuun sa̱ꞌ yoꞌ a:
―Güii naránj rá níꞌ me nihánj á.
Ne nó xcúún so̱ꞌ ca̱tá so̱ꞌ tuvéé so̱ꞌ cuanꞌ maꞌ ―taj nij soꞌ rihaan soꞌ a.
Ga̱a ne̱ cataj soꞌ rihaan nij soꞌ a:
―Síí quiꞌyaj nahuun sa̱ꞌ ꞌu̱nj roꞌ,
soꞌ me síí caꞌneꞌ suun rihanj na̱xcaj ꞌu̱nj tuvéé ꞌu̱nj ne̱ cache̱e̱ ꞌu̱nj ado̱nj ―taj soꞌ rihaan nij soꞌ a.
Ga̱a ne̱ xnáꞌanj nij soꞌ man soꞌ,
cataj nij soꞌ a:
―Me síí cataj rihaan so̱ꞌ na̱xcaj so̱ꞌ tuvéé so̱ꞌ ne̱ cache̱e̱ so̱ꞌ ga̱ ―taj nij soꞌ rihaan soꞌ a.
Tza̱j ne̱ ne queneꞌe̱n síí nahuun sa̱ꞌ me síí quiꞌyaj da̱nj maꞌ.
ꞌO̱ se ga̱a quisíj nahuun sa̱ꞌ soꞌ,
ne̱ naxuun Jesús man soꞌ cachén Jesús scaꞌnúj nij yuvii̱ ma̱n anica̱j rej yoꞌ,
caꞌanj soꞌ a.
Veé dan,
ne̱ nariꞌ Jesús man síí nahuun sa̱ꞌ yoꞌ rej ya̱nj nuvií noco̱o,
ne̱ cataj Jesús rihaan soꞌ a:
―Ya̱ nahuun sa̱ꞌ so̱ꞌ á.
Ta̱náj so̱ꞌ chrej chiꞌi̱i̱ á.
Sese taj,
ne̱ caꞌna̱ꞌ rasu̱u̱n qui̱j doj xráá so̱ꞌ,
ne̱ doj a̱ qui̱ránꞌ so̱ꞌ na̱nj ado̱nj ―taj Jesús rihaan soꞌ a.
Dan me se cavii snóꞌo yoꞌ,
ne̱ nataꞌ soꞌ rihaan nij síí uun chij rihaan nij yuvii̱ israelitá se vaa Jesús me síí quiꞌyaj nahuun sa̱ꞌ soꞌ a.